b"\n_START_ARTICLE_\nGlas naroda\n_START_PARAGRAPH_\nGlas naroda (angle\xc5\xa1ko The People's Voice) je bil slovenski delavski list v ZDA._NEWLINE_Glas naroda je bil \xc4\x8dasnik ameri\xc5\xa1kih Slovencev, ki je v letih od 1893 do 1963 izhajal v New Yorku. Izhajati je za\xc4\x8del 27. septembra 1893 kot tednik; njegov urednik in lastnikje bil Fran Sakser. List je od julija 1898 izhajal dvakrat, od decembra 1901 trikrat na teden, septembra 1903 pa je postal dnevnik. Septembra 1940 je za\xc4\x8del izhajati petkrat, od januarja 1950 pa trikrat na teden. Ko ga je septembra 1954 kupila Anna Krasna-Pra\xc4\x8dek, je izhajal dvakrat na teden, marca 1963 ponovno postal tednik in 24. oktobra 1963 prenehal izhajati._NEWLINE_Glas naroda je bil najbolj raz\xc5\xa1irjen slovenski \xc4\x8dasopis v Ameriki. Kot dnevnik je izhajal v nakladi 14.000 izvodov. Poleg Sakserja in A. Krasne-Pra\xc4\x8dek so list pomagali urejati Anton Logar, Josip Rems, Anton Murnik, Victor Valjavec, Sre\xc4\x8dko Dolinar, Ivan Podgor\xc5\xa1ek, Bert Lakner, Gilbert Potrato, Janez Tr\xc4\x8dek, Ignac Hude, John Bo\xc5\xa1tjan\xc4\x8di\xc4\x8d. Leta 1916 je bil nekaj \xc4\x8dasa urednik Louis Adami\xc4\x8d._NEWLINE_Glas naroda je bil od za\xc4\x8detka delavski list z zmerno politi\xc4\x8dno usmerjenostjo. Pomembno vlogo je odigral med 2. svetovno vojno in po njej, ko se je zavzemal za vsestransko pomo\xc4\x8d poru\xc5\xa1eni Jugoslaviji."